พาณิชย์ขอตรึงราคาหมูหน้าฟาร์ม 60-61 บาท/กก.
&#8220;พาณิชย์&#8221; ถกแก้หมูแพง ขอตรึงหมูเป็นหน้าฟาร์ม 60-61 บาท/กก. หวังกดราคาเนื้อหมูหน้าเขียงลงเหลือ 115-120 บาท/กก.&nbsp;
4 ก.พ. 2553

“พาณิชย์” ถกแก้หมูแพง ขอตรึงหมูเป็นหน้าฟาร์ม 60-61 บาท/กก. หวังกดราคาเนื้อหมูหน้าเขียงลงเหลือ 115-120 บาท/กก.  




รายงานข่าวจากกระทรวงพาณิชย์ แจ้งว่า กรมการค้าภายในได้เชิญผู้ประกอบการที่เกี่ยวข้องกับอุตสาหกรรมหมูทั้งระบบ ทั้งสมาคมผู้เลี้ยงสุกรแห่งชาติ ผู้ผลิต ผู้ค้า และโรงชำแหละ มาหารือถึงราคาเนื้อหมูที่ปรับเพิ่มขึ้น ซึ่งกลุ่มผู้เลี้ยงหมูชี้แจงว่า สาเหตุที่หมูเป็นหน้าฟาร์มมีราคาแพงขึ้น มาจากต้นทุนการเลี้ยงและอาหารสัตว์ราคาเพิ่มขึ้น ทั้งกากถั่วเหลืองและข้าวโพดเลี้ยงสัตว์ ประกอบกับเกิดโรคระบาดในลูกหมู ทำให้ปริมาณลูกหมูลดน้อยลง อย่างไรก็ตามกระทรวงฯได้ขอความร่วมมือให้ผู้เลี้ยงหมู ตรึงราคาหมูเป็นหน้าฟาร์มไว้ที่ 60-61 บาทต่อกก. ส่งผลให้ราคาหมูหน้าเขียงอยู่ที่ 115-120 บาท ลดจากปัจจุบันที่ กก.ละ 120-125 บาท 
ทั้งนี้ ปัญหาเนื้อหมูแพงสร้างความไม่พอใจแก่นางพรทิวา นาคาศัย รมว.พาณิชย์ เนื่องจากที่ผ่านมารัฐบาลมีการปรับลดภาษีนำเข้ากากถั่วเหลือง ซึ่งเป็นวัตถุดิบผลิตอาหารสัตว์จาก 4% เหลือ 2% พร้อมกับขอความร่วมมือให้ผู้ผลิตอาหารสัตว์กำหนดราคาอาหารในระดับที่เหมาะสม เพื่อไม่ให้เกิดภาระแก่ผู้เลี้ยง แต่ปรากฎว่าขณะนี้ราคาอาหารสัตว์ก็ยังสูงขึ้นอย่างต่อเนื่อง ส่งผลต่อต้นทุนการเลี้ยงและราคาขายปลีกในที่สุด 
นายสุรชัย สุทธิธรรม นายกสมาคมผู้เลี้ยงสุกรแห่งชาติ กล่าวว่า ขณะนี้เกษตรกรผู้เลี้ยงหมูภาคตะวันออก และในจังหวัดนครปฐม ราชบุรี กำลังประสบปัญหาโรค พีอาร์อาร์เอส (โรคลูกหมูตายก่อนกำหนด) ระบาดในพื้นที่อย่างหนัก ทำให้ปริมาณลูกหมูตายไปจำนวนมาก ประกอบกับมีปัญหาอากาศร้อนทำให้หมูเติบโตช้าและมีปริมาณเนื้อน้อยลง จนส่งผลให้ปริมาณเนื้อสุกรที่ออกสู่ตลาดในช่วงนี้ไม่เพียงพอต่อความต้องการ และมีราคาสูงขึ้น
"เนื้อสุกรในตลาดที่ลดลงแต่ปริมาณความต้องการบริโภคไม่ได้ลดลง ทำให้การผลิตและการบริโภคไม่สมดุล นอกจากนี้ปัญหาโรคระบาดยังทำให้ต้นทุนการเลี้ยงหมูของเกษตรกรสูงขึ้นถึง 30%ด้วย ส่งผลให้ผู้เลี้ยงขาดทุนอย่างหลีกเลี่ยงไม่ได้”